[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.9.2008

COM(2008) 594 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ανακοίνωση σχετικά με τα μελλοντικά δίκτυα και το Διαδίκτυο (Ίντερνετ) {SEC(2008) 2507}{SEC(2008) 2516}

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Οι αναδυόμενες τάσεις ως πρόκληση για την ψηφιακή οικονομία 4

3. Προβλήματα και απαντήσεις 6

3.1. Τόνωση των επενδύσεων στην υψίρρυθμη ευρυζωνική πρόσβαση 6

3.2. Ευρυζωνική πρόσβαση για όλους 8

3.3. Να παραμείνει ανοικτό το Διαδίκτυο: ανταγωνισμός και σύγκλιση 8

3.4. Θεμελίωση του Ίντερνετ του μέλλοντος 10

3.5. Προστασία της ιδιωτικής ζωής και ασφάλεια 11

4. Συμπέρασμα 12

1. Εισαγωγή

Κατά την τελευταία δεκαετία, το Διαδίκτυο (Ίντερνετ) έχει επιφέρει σημαντικές αλλαγές στις οικονομίες και τις κοινωνίες μας. Αποδείχθηκε αξιοσημείωτη υποδομή επικοινωνίας και δικτύωσης, με βαθμιαία προσαρμογή στις ανάγκες των χρηστών του. Έχει δημιουργήσει ένα παγκόσμιο ιστό για κοινή χρήση γνώσεων, δημιουργικότητας και συνεργασίας και υπήρξε ισχυρός μοχλός προώθησης της παγκοσμιοποίησης. Έχει μεταβάλει τις επικοινωνιακές συνήθειες και επαναπροσδιορίζει τον τομέα των μέσων επικοινωνίας προωθώντας τη σύγκλιση των ηλεκτρονικών επικοινωνιών με τις υπηρεσίες των μέσων επικοινωνίας. Νέοι και παραδοσιακοί συντελεστές προσαρμόζονται στις προκλήσεις μέσα από νέα επιχειρηματικά μοντέλα.

Η επανάσταση του Ίντερνετ δεν έχει τελειώσει. Στα επόμενα χρόνια θα επιταχυνθεί κατά πολύ λόγω της έναρξης εκμετάλλευσης πολύ υψηλών ταχυτήτων στα ευρυζωνικά δίκτυα και τούτο θα επιτρέψει τη δρομολόγηση πολλών νέων διαδραστικών μέσων και υπηρεσιών περιεχομένου. Το Διαδίκτυο θα γίνει επίσης διεισδυτικότερο, διαθέσιμο οποτεδήποτε και οπουδήποτε εξαιτίας της εκτεταμένης ανάπτυξης των ασύρματων ευρυζωνικών συνδέσεων χαμηλού κόστους και της συγχώνευσης σταθερών και ασύρματων επικοινωνιών. Θα αναδειχθεί ένα « Ίντερνετ των πραγμάτων ", όπου ο Παγκόσμιος Ιστός θα καταστεί το μέσο για την αλληλεπίδραση μηχανημάτων, οχημάτων, συσκευών, αισθητήρων και πολλών άλλων συσκευών. Αυτό θα παράσχει τη βάση για πολλές νέες εφαρμογές, όπως παρακολούθηση της ενέργειας, συστήματα ασφάλειας μεταφορών ή ασφάλεια κτιρίων. Τέλος, προβλέπεται ευρύτερα ότι το λογισμικό ως υπηρεσία που διανέμεται μέσω του Παγκόσμιου Ιστού θα συμβάλει στη μείωση του κόστους και στην αύξηση των επιδόσεων, προκαλώντας μεγάλο άλμα στην παραγωγικότητα για το σύνολο των επιχειρήσεων, μικρών και μεγάλων. Εφόσον χρησιμοποιηθεί αποτελεσματικά, το Ίντερνετ του μέλλοντος θα αποφέρει καινοτομία, αύξηση της παραγωγικότητας, νέες αγορές και οικονομική μεγέθυνση και θέσεις απασχόλησης κατά την επόμενη δεκαετία. Οι εξελίξεις αυτές θα προσφέρουν ευκαιρίες για περισσότερες καινοτόμες υπηρεσίες, μεγαλύτερη αύξηση της παραγωγικότητας, νέες αγορές, καθώς και περισσότερη οικονομική μεγέθυνση και θέσεις απασχόλησης κατά την επόμενη δεκαετία.

Οι Ευρωπαίοι αφομοίωσαν μαζικά τις ευρυζωνικές επικοινωνίες και τις υπηρεσίες του Διαδικτύου. Το γεγονός αυτό μεταβάλλει την οικονομία και μετασχηματίζει τον τρόπο ζωής. Ωστόσο, τα οφέλη από αυτές τις σημαντικές αλλαγές για την ευρωπαϊκή οικονομία θα επιτευχθούν μόνον εφόσον αντιμετωπιστούν επιτυχώς διάφορες προκλήσεις. Πρώτον, η οικονομία του Ίντερνετ πρέπει να παραμείνει ανοιχτή, ιδίως σε καινοτόμα επιχειρηματικά μοντέλα. Προς τούτο απαιτείται συνέχιση και ενίσχυση των ισχυουσών κανονιστικών ρυθμίσεων που ευνοούν τον ανταγωνισμό στις αγορές ηλ-επικοινωνιών, καθώς και κατάλληλων διασφαλίσεων για τους καταναλωτές. Δεύτερον, για τον εξοπλισμό των δικτύων για το ΄Ιντερνετ του μέλλοντος θα απαιτηθούν μεγάλες επενδύσεις σε έργα υποδομής για να δημιουργηθεί Διαδίκτυο υψηλών ταχυτήτων· ανάπτυξη της αρχιτεκτονικής του Διαδικτύου για την κάλυψη των μελλοντικών αναγκών· και ευρύτερη πρόσβαση σε ραδιοφάσμα σε ευέλικτη βάση, που θα επέτρεπε τη λειτουργία ασύρματων υπηρεσιών. Τρίτον, η εκθετική αύξηση της χρήσης του Διαδικτύου θα πληθύνει τα προβλήματα που συνδέονται με την ασφάλεια και την προστασία της ιδιωτικής ζωής. Οι δημόσιες αρχές έχουν ευθύνη να διασφαλίσουν ότι οι πολίτες μπορούν να έχουν εμπιστοσύνη ότι το Ίντερνετ του μέλλοντος θα είναι εύκολο και προσιτό, ασφαλές και ότι θα σέβεται την ιδιωτική τους ζωή.

Η παρούσα ανακοίνωση πρέπει να ειδωθεί ως προκαταρκτικό βήμα προς το Ίντερνετ του μέλλοντος, με εστίαση στον καθορισμό του πλαισίου των συνθηκών ώστε το Διαδίκτυο να παραμείνει δυνατό, ανοιχτό και να καταστεί ασφαλέστερο. Η ανακοίνωση εξετάζει τα θέματα αυτά που συζητούνται πλέον στην παγκόσμια σκηνή[1] και τα προσαρμόζει σε ευρωπαϊκό πλαίσιο επισκοπώντας τα κύρια προβλήματα που αναμένουν τη λύση τους (τμήμα 2) και τις σχετικές πολιτικές προκλήσεις (τμήμα 3). Υπό το φως της σημασίας της οικονομίας του Διαδικτύου για την ανταγωνιστικότητα της ΕΕ, προτείνεται επίσης ένας δείκτης ευρυζωνικών επιδόσεων για την παρακολούθηση των εξελίξεων προς την κατεύθυνση της επίτευξης υποδομής υψηλών ταχυτήτων στο Διαδίκτυο (τμήμα 4).

Καθώς όμως η Ευρώπη εκσυγχρονίζεται για την οικονομία του μέλλοντος - στο πλαίσιο του προγράμματος δράσης της Λισαβόνας μετά το 2010 - θα είναι επίσης πρωταρχικής σημασίας να τεθούν στέρεες βάσεις για την ανάπτυξη που μπορεί να προέλθουν από αυτό το Ίντερνετ του μέλλοντος. Είναι επομένως απαραίτητο να διεξαχθεί μέσα στους επόμενους μήνες ευρύτερη συζήτηση για τις πολιτικές συνέπειες των εξελίξεων αυτών ώστε να εκπονηθεί η ευρύτερη πολιτική ανταπόκριση στο Ίντερνετ ως γενικευμένης υποδομής για τον εκσυγχρονισμό της οικονομίας και της κοινωνίας.

2. Οι αναδυόμενες τάσεις ως πρόσκληση για την ψηφιακή οικονομία

Ανάπτυξη κοινωνικών δικτύων και το Διαδίκτυο των υπηρεσιών

Web 2.0 Νέες και εύχρηστες εφαρμογές, όπως τα ιστολόγια, κοινή χρήση μέσων επικοινωνίας και τα κοινωνικά δίκτυα διευρύνουν τη συμμετοχή στο Διαδίκτυο. Το 24% των ευρωπαίων πολιτών συμμετείχε ή ανάρτησε συμβολή σε online φόρουμ το 2007[2]. Το enterprise 2.0, το επι-χειρηματικό αντίστοιχο του web 2.0, αναμένεται να ακολουθήσει την ταχεία άνοδο των δικτυακών τόπων κοινωνικής δικτύωσης, ενώ το λογισμικό επιχειρήσεων που βασίζεται στο Διαδίκτυο εκτιμάται ότι θα αυξηθεί παγκοσμίως με ρυθμό περίπου 15% μεταξύ 2006-2011[3] . |

Η ευρεία αφομοίωση των ευρυζωνικών επικοινωνιών έχει προκαλέσει στροφή στον τρόπο με τον οποίο χρησιμοποιείται το Διαδίκτυο[4]. Συγκεκριμένα, από την παροχή πληροφοριών που χαρακτήριζε τον Παγκόσμιο Ιστό στα μέσα της δεκαετίας του 1990, έπειτα από ριζική πρόοδο στις μηχανές αναζήτησης, πραγματοποιήθηκε η μετάβαση στον ολοένα περισσότερο συμμετοχικό σημερινό παγκόσμιο ιστό, που είναι γνωστός ως "Web 2.0." Οι εμπειρογνώμονες μιλούν ήδη για τη επόμενη γενιά που θα επιτρέπει αυτοματοποιημένη χρήση του ιστού[5]. Πρόκειται επίσης να αυξηθούν προηγμένα χαρακτηριστικά, όπως ο τρισδιάστατος ιστός, που έχει εκλαϊκευτεί μέσα από περιβάλλοντα όπως το Second Life.

Οι Ευρωπαίοι κάνουν ιδιαίτερα δραστήρια χρήση των αναδυόμενων αυτών υπηρεσιών του Web 2.0, τουλάχιστον στον ίδιο βαθμό με τα άλλα μέρη του κόσμου, γεγονός που σημαίνει ότι υφίσταται η ευκαιρία για διαμόρφωση της επόμενης γενιάς εξελίξεων στην κοινωνική δικτύωση στη ΕΕ.

Αναμένεται ότι τα εργαλεία κοινωνικής δικτύωσης που θα εφαρμοστούν στην επιχείρηση θα δημιουργήσουν την επιχείρηση Enterprise 2.0 που θα βασίζεται σε εργαλεία συνεργασίας. Τούτο, από κοινού με την εμφάνιση του λογισμικού ως υπηρεσίας, θα οδηγήσει σε νέα γενιά υπολογιστικών υπηρεσιών που θα διατίθενται κατ' αίτηση και με πολύ μειωμένες γενικές δαπάνες. Οι επιχειρήσεις-τελικοί χρήστες θα μπορούν με τη σειρά τους να χρησιμοποιούν ευκολότερα και φτηνότερα λογισμικό στα προϊόντα και τις υπηρεσίες τους, με αποτέλεσμα να δημιουργηθεί μαζικό άλμα στην παραγωγικότητα, σε ολόκληρη την οικονομία[6].

Η εμφάνιση του " Ίντερνετ των πραγμάτων "

Παρακολούθηση της υγείας Οι αισθητήρες που φέρονται στο σώμα και το Ίντερνετ των πραγμάτων διευκολύνουν τη χρήση ελαφρών συστημάτων για παρακολούθηση ζωτικών παραμέτρων της υγείας, όπως του καρδιακού ρυθμού, της αναπνοής, και της αρτηριακής πίεσης. Οι ασθενείς απλώς φορούν πάνω τους συστήματα παρακολούθησης συνεχίζοντας τις καθημερινές τους δραστηριότητες. Αυτό είναι ιδιαίτερα ωφέλιμο στο πλαίσιο της γηράσκουσας ευρωπαϊκής κοινωνίας όπου πολλά άτομα πάσχουν από χρόνιες παθήσεις. |

Η έννοια του Ίντερνετ των πραγμάτων παραπέμπει στην απρόσκοπτη σύνδεση συσκευών, αισθητήρων, αντικειμένων, χώρων, μηχανών, οχημάτων κλπ. μέσω ενσύρματων και ασύρματων δικτύων. Συνδεδεμένοι αισθητήρες, συσκευές και ετικέτες μπορούν να αλληλεπιδρούν με το περιβάλλον και να αποστέλλουν πληροφορίες σε άλλα αντικείμενα μέσω της επικοινωνίας συσκευής με συσκευή. Οι εφαρμογές αυτές έχουν άμεσο ενδιαφέρον για τις μεταφορές – ευφυή οχήματα, εφοδιαστική και συστήματα ελέγχου κυκλοφορίας – για το περιβάλλον – έξυπνα κτίρια – και για συστήματα ασφάλειας, βελτιώνοντας κατά πολύ την απόδοση στην ευρύτερη οικονομία. Μελλοντικά, αναμένεται ότι η αξία της αγοράς των RFID θα πενταπλασιαστεί παγκοσμίως έως το 2018[7] με την επαγγελία της διανομής καινοτόμων εφαρμογών.

Νομαδική χρήση

Η νομαδική χρήση των ΤΠΕ θα μεταβάλει το νόημα της έκφρασης "στη δουλειά" Η νομαδικότητα θα καταστήσει τις μορφές εργασίας λιγότερο εξαρτημένες από το χρόνο και το χώρο. Το γεγονός αυτό θα δημιουργήσει σημαντικές προκλήσεις για εργοδότες και εργαζόμενους. Η επίτευξη βιώσιμων δομών για εργασία και εκπαίδευση από το σπίτι θα εντείνει την ανάγκη για την υλοποίηση του νομαδικού χαρακτήρα που μπορούν να παράσχουν οι ΤΠΕ. |

Οι καταναλωτές ολοένα και περισσότερο αφομοιώνουν μια σειρά φορητών συσκευών, όπως οι φορητοί υπολογιστές, οι PDA, τα MP3, οι κινητές τηλεοράσεις, οι συσκευές πλοήγησης GPS ή οι φορητές κονσόλες παιχνιδιών. Οι πολίτες και οι επιχειρήσεις επιθυμούν, ως μέρος της ελευθερίας κυκλοφορίας στην Ευρώπη, να έχουν εύκολη και φτηνή πρόσβαση στις υπηρεσίες της προτίμησής τους στο Διαδίκτυο, οπουδήποτε μετακινούνται. Η εξέλιξη αυτή – ένα εξελισσόμενο Web 2.0, προσαρμοζόμενο στις ανάγκες των χρηστών - δεν πρόκειται απλώς να δημιουργήσει πολλές νέες επιχειρηματικές ευκαιρίες και να μετασχηματίσει τα μοντέλα οργάνωσης της εργασίας – θα υπάρξουν επίσης πολλές εφαρμογές κοινωνικού οφέλους, όπως υποστήριξη σε άτομα με αναπηρίες ή σε εργαζόμενους που παρέχουν υπηρεσίες έκτακτης ανάγκης.

Προσαρμογή δικτύων και επιχειρηματικών μοντέλων για επεξεργασία περισσότερων δεδομένων

Μία άμεση συνέπεια των προηγούμενων τάσεων είναι η έκρηξη των δεδομένων κίνησης στο Διαδίκτυο. Όπως προκύπτει από το διάγραμμα, έως το 2011 οι ψηφιακές πληροφορίες στα δίκτυα και στο Διαδίκτυο αναμένεται να δεκαπλασιαστούν σε σχέση με το 2006[8].

Η αύξηση των δεδομένων κίνησης θα προωθήσει τη μετάβαση σε δεύτερη γενιά ευρυζωνικών επικοινωνιών βάσει του πρωτοκόλλου Διαδικτύου (με προσθήκη νοημοσύνης στα δίκτυα πυρήνα) και θα εξασφαλίσει σημαντικά υψηλότερες ταχύτητες (δίκτυα επόμενης γενιάς).

Η αύξηση του ζωνικού εύρους είναι προπαντός απαραίτητη στο δίκτυο πρόσβασης. Η μετάβαση αυτή σε δίκτυα πρόσβασης κυρίως οπτικής ίνας και σε ασύρματα δίκτυα είναι μία από τις πιο σημαντικές προκλήσεις που θα αντιμετωπίσουν οι ευρωπαϊκές τηλεπικοινωνίες κατά τα προσεχή έτη, αλλά πρόκειται για απαραίτητο μεταβατικό στάδιο ώστε να γίνει πραγματικότητα το Ίντερνετ του μέλλοντος.

3. Προβλήματα και απαντήσεις

Για την αντιμετώπιση των προβλημάτων που περιγράφηκαν παραπάνω είναι απαραίτητο οι δημόσιες αρχές να διατηρήσουν ευνοϊκό περιβάλλον για επενδύσεις και καινοτομία, θεσπίζοντας σαφείς και προβλέψιμους κανόνες, όπου η πρόσβαση στο Διαδίκτυο θα παραμένει ανοικτή μέσω ευνοϊκών για τον ανταγωνισμό ρυθμίσεων, όπου θα ενισχυθεί η θέση των καταναλωτών χάρη σε δυνατότητες επιλογής και σε πληροφορίες, και όπου η προστασία της ιδιωτικής ζωής και η ασφάλεια θα είναι βαθύτερα ενταγμένες στα πλαίσια των αρχών σχεδιασμού του μελλοντικού Διαδικτύου. Πρόκειται για αρχές πολιτικής που η ΕΕ υποστηρίζει και σε διεθνείς συζητήσεις σχετικά με τη διαχείριση του Διαδικτύου.

3.1. Τόνωση των επενδύσεων στην υψίρρυθμη ευρυζωνική πρόσβαση

Το κοινοτικό κανονιστικό πλαίσιο για τις ηλεκτρονικές επικοινωνίες έχει ανοίξει τις αγορές και ενθάρρυνε τις επενδύσεις. Σύμφωνα με πρόσφατα στοιχεία του ΟΟΣΑ, τέσσερα κράτη μέλη προηγούνται στην παγκόσμια κατάταξη των ευρυζωνικών[9]. Η ανταγωνιστική πίεση παραμένει ο πιο αποτελεσματικός μοχλός για τη μετάβαση στην ευρυζωνική τεχνολογία. Στο βαθμό όμως που αναβαθμίζονται οι βρόχοι τοπικής πρόσβασης ώστε τα επόμενα χρόνια να παρέχουν Διαδίκτυο υψηλής ταχύτητας - «πρόσβαση επόμενης γενιάς» - θα είναι αποφασιστικής σημασίας να παραμείνει ανοικτό το Διαδίκτυο και ανταγωνιστικές οι αγορές ηλ-επικοινωνιών.

Πρόκειται για μια πρόκληση που οφείλεται στο υψηλό επενδυτικό κόστος των έργων πολιτικού μηχανικού που είναι απαραίτητα για την κατασκευή αγωγών για τα νέα αυτά δίκτυα κυρίως οπτικής ίνας που αντιπροσωπεύουν έως και το 80% του συνολικού κόστους, και η αβεβαιότητα σχετικά με την προθυμία των καταναλωτών να πληρώσουν την προσήκουσα προσαύξηση ώστε οι υπηρεσίες που παρέχονται μέσω των δικτύων επόμενης γενιάς για τις επενδύσεις αυτές να είναι κερδοφόρες. Επιπλέον, οι φορείς εκμετάλλευσης δεν αντιμετωπίζουν επί ίσοις όροις αυτές τις επενδύσεις. Σε ορισμένες περιπτώσεις οι κατεστημένοι φορείς εκμετάλλευσης μπορεί να είναι σε θέση να προσφέρουν περαιτέρω χρήση για τους δικούς τους αγωγούς στους δρόμους και σωληνώσεις στα κτίρια, ώστε η πρόσβαση στους αγωγούς αυτούς, όπου υπάρχει χώρος, να καθίσταται σημαντικός παράγοντας για να διατηρηθούν ανοικτές οι αγορές. Ωστόσο, όταν πρέπει να κατασκευαστούν εντελώς νέες εγκαταστάσεις, δεδομένης της αβεβαιότητας που αντιμετωπίζουν οι επενδυτές, υπάρχει ανάγκη να εξασφαλιστεί ότι η ρύθμιση της πρόσβασης δεν στερεί όλα τα κίνητρα για την ανάπτυξη των δικτύων πρόσβασης επόμενης γενιάς. Για το λόγο αυτό η Επιτροπή καταρτίζει σύσταση που θα παρέχει στις ρυθμιστικές αρχές κατευθυντήριες γραμμές σχετικά με τρόπους διατήρησης του ανταγωνισμού στα δίκτυα πρόσβασης, παρέχοντας ταυτόχρονα στους επενδυτές επαρκή συντελεστή απόδοσης των επενδύσεών τους.

Ταυτόχρονα, οι δημόσιες αρχές, ιδιαίτερα σε επίπεδο δήμου, μπορεί να ενθαρρύνουν τις επενδύσεις σε νέα δίκτυα και χαμηλότερο κόστος έργων πολιτικού μηχανικού διευκολύνοντας την πρόσβαση στους αγωγούς τους ή με το συντονισμό αυτών των αναβαθμίσεων με οδικά έργα ή με άλλες κοινωφελείς επιχειρήσεις, ιδίως ηλεκτρισμού ή αποχέτευσης. Μπορούν επίσης να βοηθήσουν επιτρέποντας την πρόσβαση σε υποδομές, παρέχοντας επαρκείς αγωγούς ανοικτής πρόσβασης σε τοποθεσίες πρώτης ανάπτυξης, καθώς και με τη χαρτογράφηση της υπάρχουσας υποδομής ή τη δημοσιοποίηση των σχεδίων για δημόσια έργα. Τέλος, μπορούν να διευκολύνουν το συντονισμό μεταξύ παρόχων υπηρεσιών και ιδιοκτητών κτιρίων, κατά την προετοιμασία της καλωδίωσης νέων κτιριακών εγκαταστάσεων.

Με βάση την ισχύουσα κοινοτική νομοθεσία, οι τοπικές αρχές μπορούν να επιβάλουν την από κοινού χρήση (μερισμό) των ευκολιών για πολεοδομικούς και περιβαλλοντικούς λόγους[10], αλλά πρέπει να γίνουν περισσότερα για την ευαισθητοποίηση και την ανταλλαγή βέλτιστης πρακτικής στον τομέα αυτό, όπως τα φόρουμ των εμπλεκόμενων παραγόντων που έχουν καθιερωθεί σε ορισμένα κράτη μέλη. Επιπλέον, σε περίπτωση αδυναμίας της αγοράς, οι δημόσιες αρχές μπορούν να παρέχουν άμεση χρηματοδότηση με πλήρη τήρηση των κανόνων περί κρατικών ενισχύσεων. Οι χρηματοδοτήσεις αυτές πρέπει να περιοριστούν στην παροχή παθητικής υποδομής (π.χ. αγωγοί, φρεάτια ή μη συνδεδεμένες οπτικές ίνες) και σε βάση ανοιχτής πρόσβασης: δηλαδή, η πρόσβαση στο δίκτυο πρέπει να είναι διαθέσιμη σε όλους αδιακρίτως τους φορείς εκμετάλλευσης.

3.2. Ευρυζωνική πρόσβαση για όλους

Οι ευρυζωνικές συνδέσεις υπάρχουν ήδη στο 40% περίπου των ευρωπαϊκών νοικοκυριών. Καθώς η χρήση τους εξακολουθεί να διευρύνεται και δεδομένου ότι καθίσταται καθημερινή ανάγκη, θα αυξηθεί ο κίνδυνος πληροφορικού αποκλεισμού των πολιτών που δεν διαθέτουν ευρυζωνική πρόσβαση ή που δεν έχουν τη σχετική οικονομική δυνατότητα. Προχωρώντας έτσι προς το Ίντερνετ του μέλλοντος, το σημερινό ψηφιακό χάσμα μπορεί να αποβεί ο αυριανός "πληροφορικός αποκλεισμός», όπου ορισμένα μέλη της κοινωνίας - λόγω γεωγραφικής θέσης ή ανισοτήτων σε πόρους και ικανότητες - θα παραμείνουν πίσω και μόνιμα σε μειονεκτική θέση. Με την εξέλιξη των τεχνολογιών, θα καταστεί πολιτική προτεραιότητα η εξασφάλιση ότι τα πλεονεκτήματα των δικτύων υψηλών ταχυτήτων είναι διαθέσιμα τόσο σε αγροτικές όσο και σε αστικές περιοχές.

Ένας από τους πρωταρχικούς στόχους της στρατηγικής i2010 της Επιτροπής για την κοινωνία της πληροφορίας είναι η προώθηση της κοινωνίας της πληροφορίας χωρίς κοινωνικό αποκλεισμό, με λήψη δραστικών μέτρων προς την κατεύθυνση της «ευρυζωνικής πρόσβασης για όλους». Αυτή η στρατηγική «ευρυζωνικής πρόσβασης για όλους» παρουσιάζεται στην ανακοίνωση του Μαρτίου 2006 με τίτλο «Γεφυρώνοντας το ευρυζωνικό χάσμα»[11]. Ειδικότερα, επισημαίνεται πώς οι περιφερειακές και τοπικές αρχές της ΕΕ μπορούν να ενεργοποιήσουν τα κοινοτικά διαρθρωτικά ταμεία και τα ταμεία αγροτικής ανάπτυξης, ιδίως σε απόκεντρες και αγροτικές περιοχές, όχι μόνο για την υποδομή αλλά και για ηλ-υπηρεσίες και εφαρμογές για τους πολίτες (ηλ-υγεία, ηλε-διακυβέρνηση, ηλε-μάθηση και ηλ-ένταξη). Επιπλέον, η Επιτροπή, παράλληλα με την εξέλιξη της νομολογίας[12], θα επικαιροποιεί και θα συνοψίζει αποτελεσματικά τις οδηγίες της σχετικά με κρατικές ενισχύσεις για έργα ευρυζωνικών επικοινωνιών, συμπεριλαμβανομένης της πρόσβασης επόμενης γενιάς. Τέλος, η Επιτροπή θα εκδώσει σύντομα ανακοίνωση σχετικά με την επανεξέταση του πεδίου εφαρμογής της καθολικής υπηρεσίας και θα εγκαινιάσει διάλογο για το ρόλο της καθολικής υπηρεσίας όσον αφορά την επίτευξη της «ευρυζωνικής πρόσβασης για όλους».

3.3. Να παραμείνει ανοικτό το Διαδίκτυο: ανταγωνισμός και σύγκλιση

Η σύγκλιση καθιστά ασαφή τα όρια της αγοράς ανάμεσα στις τηλεπικοινωνίες, τα ηλεκτρονικά καταναλωτικά αγαθά, τα μέσα ενημέρωσης και τις εταιρείες υπηρεσιών Διαδικτύου. Οι τηλεπικοινωνιακοί και οι καλωδιακοί φορείς εκμετάλλευσης δεσμοποιούν όλο και συχνότερα τηλεόραση, Διαδίκτυο και τη σταθερή και κινητή τηλεφωνία (‘quadruple play’, τετραπλή προσφορά). Νέα μέσα μαζικής επικοινωνίας και εταιρείες υπηρεσιών Διαδικτύου διανέμουν περιεχόμενο για τηλεφόρτωση ή κινούνται στην παροχή υπηρεσιών περιεχομένου μέσω κινητών επικοινωνιών. Καθώς οι αγορές αυτές μετατοπίζονται και συγχωνεύονται, απαιτείται επαγρύπνηση ώστε να εξασφαλίζεται ότι ο ανταγωνισμός θα παραμένει αποτελεσματικός.

Σε αυτό το πλαίσιο έχουν επιφυλάξεις σχετικά με τη διατήρηση της " ουδετερότητας του δικτύου ", παράλληλα με την εξέλιξη του Διαδικτύου. Νέες τεχνικές διαχείρισης δικτύου επιτρέπουν τον καθορισμό προτεραιοτήτων για την κυκλοφορία των δεδομένων. Οι φορείς εκμετάλλευσης μπορούν να χρησιμοποιήσουν αυτά τα εργαλεία για τη βελτιστοποίηση των ροών κυκλοφορίας και για να εγγυηθούν την καλή ποιότητα των παρεχόμενων υπηρεσιών σε μια περίοδο έκρηξης της ζήτησης και αύξηση των περιπτώσεων συμφόρησης του δικτύου κατά τις ώρες αιχμής.

Ωστόσο, τα συστήματα διαχείρισης της κυκλοφορίας θα μπορούσαν να χρησιμοποιηθούν για πρακτικές που αντιβαίνουν στον ανταγωνισμό, όπως η αθέμιτη ιεράρχηση κάποιας κίνησης ή η επιβράδυνση και, σε ακραίες περιπτώσεις, ο αποκλεισμός της.

Για το λόγο αυτό, στις νομοθετικές της προτάσεις για τη μεταρρύθμιση της οδηγίας καθολικής υπηρεσίας[13], η Επιτροπή πρότεινε μέτρα για την ενίσχυση των συμφερόντων των τελικών χρηστών και του δικαιώματος πληροφόρησης όσον αφορά περιορισμούς στην πρόσβαση σε νόμιμες υπηρεσίες και τη θέσπιση προδιαγραφών σχετικά με τα ελάχιστα κριτήρια ποιότητας των παρεχόμενων υπηρεσιών ώστε να προληφθεί η υποβάθμιση των παρεχόμενων υπηρεσιών[14]. Επιπλέον, οι κανόνες ανταγωνισμού της ΕΚ (άρθρα 81 και 82 ΕΚ) θα διαδραματίσουν καθοριστικό ρόλο στην πρόληψη και εξάλειψη των συμπεριφορών που αντιβαίνουν στον ανταγωνισμό. Οι διατάξεις αυτές παρέχουν τη δυνατότητα να αντιμετωπιστεί τόσο η καταχρηστική συμπεριφορά από δεσπόζοντες φορείς εκμετάλλευσης δικτύων, καθώς και συντονισμένη συμπεριφορά που αποσκοπεί στον αποκλεισμό άλλων εναλλακτικών φορέων ή υπηρεσιών από την αγορά

Η σύγκλιση συνεπάγεται επίσης πολλές διαφορετικές συσκευές και υπηρεσίες που πρέπει να επικοινωνούν μεταξύ τους. Παραδείγματος χάριν, ο πολλαπλασιασμός των νομαδικών υπηρεσιών απαιτεί διαλειτουργικά δίκτυα, χειροσυσκευές, προστασία του περιεχομένου και εφαρμογές ασφάλειας. Τις περισσότερες φορές τα ζητήματα αυτά επιλύονται από τους μηχανισμούς της αγοράς: το αμοιβαίο όφελος για τις ανοικτές διεπαφές και τα πρότυπα είναι ότι η αγορά μπορεί να αυξηθεί για όλους. Ωστόσο, και αυτό είναι ιδιαίτερα σημαντικό στην περίπτωση που υπάρχουν εξωτερικές παράμετροι δικτύου, τυχόν δεσπόζοντες φορείς μπορεί να επιχειρήσουν να χρησιμοποιήσουν ιδιόκτητα πρότυπα για να δεσμεύσουν τους καταναλωτές στα προϊόντα τους ή να αποσπάσουν πολύ υψηλά δικαιώματα εκμετάλλευσης από τους συντελεστές της αγοράς, επιβραδύνοντας εν τέλει την καινοτομία και αποκλείοντας την είσοδο νέων φορέων στην αγορά. Οι κοινοτικοί κανόνες ανταγωνισμού θα έχουν σημαντικό ρόλο στην αντιμετώπιση τέτοιων πρακτικών.

Γι αυτόν το λόγο είναι τόσο σημαντικά τα ανοικτά πρότυπα, αν και η προώθησή τους καθίσταται δυσκολότερη με τη μετάβαση προς παγκόσμια πρότυπα ΤΠΕ. Η πρόσφατη αναθεώρηση της κοινοτικά χρηματοδοτούμενης έρευνας στις ΤΠΕ από την ομάδα Aho κατέληξε στο συμπέρασμα ότι περισσότερο προδραστική χρήση πολιτικών τυποποίησης μπορεί να διαδραματίσει αποφασιστικό ρόλο για την καινοτομία και την οικονομική μεγέθυνση στο πλαίσιο της εσωτερικής αγοράς, όπως άλλωστε απέδειξε η ευρωπαϊκή πρωτοπορία στον τομέα της κινητής τηλεφωνίας (το πρότυπο GSM) και της κινητής τηλεόρασης (το πρότυπο DVB-H)[15]. Η Επιτροπή δρομολογεί μια πολιτική στρατηγική για να αντιμετωπίσει τον αντίκτυπο των αλλαγών αυτών στις πολιτικές της σε πεδία όπως η τυποποίηση των ΤΠΕ[16] και η ανάπτυξη πανευρωπαϊκών δημόσιων υπηρεσιών )[17].

Η δημιουργία περιεχομένου είναι άλλο ένα σημαντικό πεδίο της δυνητικής οικονομικής μεγέθυνσης που εξαρτάται από την ανάπτυξη του Ίντερνετ του μέλλοντος. Η πολιτική για το περιεχόμενο των μέσων μαζικής επικοινωνίας, δηλαδή η πρώτη γενιά των διαδραστικών υπηρεσιών περιεχομένου, περιέχεται στην ανακοίνωση σχετικά με το επιγραμμικό δημιουργικό περιεχόμενο[18], όπου η Επιτροπή έχει ήδη εντοπίσει ορισμένα ζητήματα που πρέπει να αντιμετωπιστούν για να βελτιωθεί η διάθεση και η διανομή περιεχομένου, ενώ η επικείμενη σύσταση σχετικά με το επιγραμμικό περιεχόμενο θα αντιμετωπίσει τη διαφάνεια και τη διαλειτουργικότητα των DRM, τα καθεστώτα αδειοδότησης και τα μέτρα καταπολέμησης της πειρατείας. Καθώς τα δικαιώματα διανοητικής ιδιοκτησίας παραμένουν παράγοντας ζωτικής σημασίας για τον καθορισμό βιώσιμων επιχειρηματικών μοντέλων για το ψηφιακό περιεχόμενο, η Επιτροπή επιδίωξε τη διάρθρωση της συζήτησης σχετικά με το μακροπρόθεσμο μέλλον της πολιτικής για την πνευματική ιδιοκτησία στην οικονομία της γνώσης, υπό μορφή πράσινης βίβλου[19]. Ωστόσο, η προσέγγιση της ΕΕ για τα καθεστώτα αδειοδότησης και για την πολιτική για τα δικαιώματα του δημιουργού σε ψηφιακό περιβάλλον δεν υποστηρίζει ακόμη πλήρως την ανάδειξη νέων επιχειρηματικών μοντέλων με βάση περιεχόμενο που δημιουργείται από τους χρήστες και την τάση προς προσεγγίσεις "own and share" (ιδιόκτητο και μεριζόμενο) όσον αφορά την πνευματική ιδιοκτησία. Επίσης, στο Ίντερνετ του μέλλοντος δεν έχει εξασφαλιστεί ακόμη ούτε η προστασία των ανηλίκων ούτε η διασφάλιση της ακεραιότητας των πληροφοριών.

3.4. Θεμελίωση του Ίντερνετ του μέλλοντος

Το Διαδίκτυο έχει αποδειχθεί εντυπωσιακά ισχυρό και ικανό να ανταποκριθεί, προσαρμοζόμενο σε όλες σχεδόν τις απαιτήσεις. Ωστόσο, η υφιστάμενη αρχιτεκτονική του θα τεθεί σε δοκιμασία ήδη από το μέγεθος και την πολυπλοκότητα των νομαδικών υπολογιστικών εφαρμογών και του Ίντερνετ των πραγμάτων (Internet of Things). Προκειμένου να αντιμετωπίσουν αυτές τις αλλαγές, πρέπει το Διαδίκτυο να εξελιχθεί, με βάση τις ισχύουσες αρχές του, ώστε να ικανοποιήσει την αυξανόμενη ζήτηση για επεκτασιμότητα, κινητικότητα, ευελιξία, ασφάλεια, αξιοπιστία και αντοχή.

Για παράδειγμα, ο αριθμός των ραδιοετικετών, βασικός μοχλός προώθησης του Ίντερνετ των πραγμάτων , αναμένεται να αυξηθεί 300 φορές στην επόμενη δεκαετία, από τα σημερινά 2 δισεκατομμύρια[20]. Αλλά δεν είναι ακόμη βέβαιο ότι θα υπάρξουν οι πόροι του ραδιοφάσματος για σύνδεση τέτοιου αριθμού αντικειμένων, αισθητήρων και άλλων έξυπνων συσκευών με ετικέτα, ούτε ότι θα υπάρχουν αρκετές διευθύνσεις για όλα αυτά τα αντικείμενα εάν η μετάβαση στο IPv6 δεν εκτελεστεί ομαλά.

Ορισμένα μέτρα έχουν ήδη ληφθεί. Πρώτον, η Επιτροπή πρότεινε ως στόχο τη δυνατότητα, έως το 2010, το 25% των ευρωπαίων χρηστών να συνδεθούν με το Διαδίκτυο χρησιμοποιώντας το IPv6, και κάλεσε τα κράτη μέλη, τους παρόχους υπηρεσιών Διαδικτύου, περιεχόμενου και υπηρεσιών, τους κατασκευαστές και τους εμπλεκόμενους παράγοντες του κλάδου να αρχίσουν να διευκολύνουν τη μετάβαση προς το IPv6[21].

Ένα δεύτερο βήμα είναι η προετοιμασία για την αντιμετώπιση των κύριων προβλημάτων που θα προέλθουν από το Ίντερνετ των πραγμάτων , κυρίως την αρχιτεκτονική και το μοντέλο διαχείρισής του. Θέματα διαχείρισης που ισχύουν επίσης για το Ίντερνετ των πραγμάτων είναι ζωτικής σημασίας και έχουν προσελκύσει το ενδιαφέρον σε παγκόσμιο πλαίσιο, μέσω της διαδικασίας της παγκόσμιας διάσκεψης κορυφής για την κοινωνία της πληροφορίας (WSIS). Η Επιτροπή δρομολογεί δημόσια διαβούλευση σχετικά με το Ίντερνετ των πραγμάτων και παρέχει το σχετικό πλαίσιο στο σχετικό έγγραφο εργασίας των υπηρεσιών της Επιτροπής που εκδίδεται μαζί με την παρούσα ανακοίνωση. Οι συζητήσεις θα καταλήξουν σε ανακοίνωση της Επιτροπής όπου θα καθορίζεται σειρά συγκεκριμένων ενεργειών, στις αρχές του 2009.

Σε πιο μακροπρόθεσμη προοπτική, η έρευνα για το Ίντερνετ του μέλλοντος έχει ήδη ξεκινήσει σε παγκόσμια κλίμακα με την πρωτοβουλία GENI στις ΗΠΑ ή με το πρόγραμμα AKARI στην Ιαπωνία. Το 7ο πρόγραμμα πλαίσιο έρευνας θα διατηρήσει την Ευρώπη στην πρωτοπορία των γνήσια παγκόσμιων αυτών εξελίξεων. Είναι πλέον καιρός για συνεκτικότερο συντονισμό των προσπαθειών αυτών με την κατάρτιση σαφούς τεχνολογικού χάρτη πορείας για το πεδίο αυτό. Η Επιτροπή σκοπεύει επίσης να ενοποιήσει τις κατακερματισμένες ερευνητικές της προσπάθειες που σχετίζονται με το Ίντερνετ του μέλλοντος διερευνώντας το πεδίο για μια πλήρως αναπτυγμένη σύμπραξη δημόσιου-ιδιωτικού τομέα σε ευρωπαϊκό επίπεδο[22] για τη διερεύνηση βασικών αρχών σχεδιασμού, συμπεριλαμβανομένης της διατερματικής συνδετικότητας, του ανοικτού χαρακτήρα, της ουδετερότητας και της διαφάνειας.

3.5. Προστασία της ιδιωτικής ζωής και ασφάλεια

Η προστασία της ιδιωτικής ζωής στο Διαδίκτυο αποτελεί ήδη σημαντική πηγή ανησυχίας. Είναι βέβαιο ότι το Ίντερνετ του μέλλοντος θα αυξήσει τις απαιτήσεις για αρτιότερο και ασφαλέστερο δίκτυο. Οι προβλεπόμενοι κίνδυνοι για την προστασία της ιδιωτικής ζωής απορρέουν από την κατηγοριοποίηση χρηστών βάσει χαρακτηριστικών, τη χρήση αναγνωριστικών για χρήστες ή αντικείμενα που συνδέονται με την RFID, την αδήλωτη επεξεργασία δεδομένων, καθώς και τη διασύνδεση ή αποκάλυψη πληροφοριών, όπως είναι η περαιτέρω χρήση πληροφοριών προσωπικού χαρακτήρα σε κοινωνικά δίκτυα ή η χρήση RFID για δημιουργία φυσιογνωμίας του χρήστη. Από έρευνα του Ευρωβαρόμετρου το 2008[23] προκύπτει ότι τα δύο τρίτα των χρηστών έχουν επιφυλάξεις ως προς ενδεχόμενη κατάχρηση των προσωπικών πληροφοριών που διοχετεύουν στο Διαδίκτυο. Είναι σαφές ότι επείγει η λήψη μέτρων τώρα ώστε το Ίντερνετ του μέλλοντος να είναι ασφαλές ήδη από το σχεδιασμό του.

Η κοινοτική νομοθεσία περί προστασίας των δεδομένων είναι τεχνολογικά ουδέτερη και, ως εκ τούτου, καλά προσαρμοσμένο στις μελλοντικές προκλήσεις. Ωστόσο, η εφαρμογή αυτών των κανόνων χρειάζεται συνεχή παρακολούθηση. Η επικείμενη σύσταση της Επιτροπής σχετικά με την «RFID, την προστασία των δεδομένων, της ιδιωτικής ζωής και της ασφάλειας» θα παρέχει κατευθύνσεις για το σχεδιασμό και τη λειτουργία των εφαρμογών RFID με νόμιμο, ηθικά αποδεκτό και κοινωνικά και πολιτικά αποδεκτό τρόπο, με σεβασμό της ιδιωτικής ζωή και διασφάλιση της προστασίας των προσωπικών δεδομένων και με ενδεδειγμένη ασφάλεια δεδομένων. Οι τεχνικές προστασίας των δεδομένων είναι μια πρώτη γραμμή άμυνας κατά της παράνομης χρήσης του Διαδικτύου. Τα τελευταία χρόνια παρατηρείται εκθετική αύξηση, τόσο της κλίμακας όσο και της εξειδίκευσης των επιβουλών εναντίον της ασφάλειας μέσω του Διαδικτύου. Στο πλαίσιο της πολιτικής της Επιτροπής για την καταπολέμηση της εγκληματικότητας στον κυβερνοχώρο περιγράφεται σειρά δράσεων για να αντιμετωπιστούν αυτές οι απειλές.[24] Το Ίντερνετ του μέλλοντος είναι πιθανό να περιέχει νέα τρωτά σημεία. Υπάρχουν ευκαιρίες για ένταξη μεγαλύτερου βαθμού ασφάλειας ήδη από το στάδιο του αρχιτεκτονικού σχεδιασμού, αλλά είναι απαραίτητη η κλιμάκωση των προσπαθειών για την επίτευξη της απαιτούμενης ασφάλειας και ακεραιότητας των δικτύων και των υπηρεσιών μεταξύ των κρατών μελών, ώστε η Ευρώπη να μπορέσει να επιδείξει ηγετική στάση διεθνώς στην παγκόσμια σκηνή. Για το σκοπό αυτό, η Επιτροπή βρίσκεται σε διαδικασία κατάρτισης μελλοντοστρεφούς στρατηγικής για την προστασία της ιδιωτικής ζωής και την εμπιστοσύνη στη διάχυτη κοινωνία της πληροφορίας.

4. Συμπέρασμα

Το πλήρες εύρος του κοινωνικού και οικονομικού δυναμικού του Ίντερνετ του μέλλοντος δεν έχει ακόμη χαρτογραφηθεί, βρίσκεται όμως ήδη στο επίκεντρο των αναπτυξιακών στρατηγικών σε πολλά πεδία της παγκόσμιας οικονομίας ενώ αρχίζει να παίρνει θέση και στην Ευρώπη ως μέρος του προγράμματος δράσης μετά τη στρατηγική της Λισαβόνας. Το δυναμικό αυτό περιλαμβάνει: ένα άλμα στην παραγωγικότητα, που απαιτείται για να διατηρηθεί η ανάπτυξη και η ευημερία εν όψει του παγκοσμιοποιημένου ανταγωνισμού, της γήρανσης του εργασιακού δυναμικού και του κόστους για την επίτευξη περιβαλλοντικής αειφορίας. Επίσης, πολλές κοινωνικές καινοτομίες, οι οποίες μπορούν να διατηρήσουν την ανοδική πορεία της ποιότητας ζωής των Ευρωπαίων πολιτών.

Η απελευθέρωση του δυναμικού αυτού, ωστόσο, απαιτεί απαντήσεις που θα εξασφαλίζουν ότι το Ίντερνετ του μέλλοντος θα εξελιχθεί σε ισχυρή πλατφόρμα για την ευρωπαϊκή καινοτομία και την ανάπτυξη. Οι βασικές απαιτήσεις είναι Διαδίκτυο υψηλής ταχύτητας και διάχυτο για όλους. Να είναι σε διεθνή κλίμακα ανοιχτό και ανταγωνιστικό. Και να είναι ασφαλές στη χρήση, με διαφανείς και αποτελεσματικές διαδικασίες διαχείρισης. Αυτές οι θεμελιώδεις προϋποθέσεις της προσβασιμότητας, του ανοιχτού χαρακτήρα, της διαφάνειας και της ασφάλειας διαμορφώνουν τη βάση του βραχυπρόθεσμου προγράμματος δράσης για το Ίντερνετ του μέλλοντος, που μπορούν να συνοψιστούν στα εξής έξι σημεία δράσης:

1. Κατασκευή υποδομών για Διαδίκτυο υψηλών ταχυτήτων, ανοικτών στον ανταγωνισμό και οι οποίες θα προσφέρουν στους καταναλωτές γνήσιες επιλογές. Η Επιτροπή πιστεύει ότι η σημερινή προσέγγιση που ευνοεί τον ανταγωνισμό αποτελεί τον καλύτερο τρόπο για την επίτευξη των στόχων αυτών. Κατά συνέπεια, πέρα από τις προτάσεις που υπέβαλε το 2007 για μεταρρύθμιση του πλαισίου των ηλεκτρονικών επικοινωνιών,

2. η Επιτροπή θα εκδώσει κατευθυντήριες γραμμές σχετικά με την εφαρμογή των κανόνων για τις ηλ-επικοινωνίες στα κράτη μέλη, σε σύσταση για τα δίκτυα πρόσβασης νέας γενιάς, στις αρχές του 2009 .

3. Προώθηση της πρόσβασης για όλους σε καλής ποιότητας σύνδεση στο Διαδίκτυο και σε προσιτή τιμή. Στο πλαίσιο της εφαρμογής της πολιτικής της για τη «γεφύρωση του ευρυζωνικού χάσματος»:

4. Η Επιτροπή θα επικαιροποιεί και θα συνοψίζει αποτελεσματικά την πρακτική της όσον αφορά κρατικές ενισχύσεις για ευρυζωνικά έργα.

5. Στο πλαίσιο της αναθεώρησης του πεδίου εφαρμογής της καθολικής υπηρεσίας, η Επιτροπή θα δρομολογήσει, το φθινόπωρο του 2008, συζήτηση σχετικά με το ρόλο της καθολικής υπηρεσίας στην επίτευξη του στόχου της ευρυζωνικής πρόσβασης για όλους .

6. Διατήρηση του Διαδικτύου ανοικτού στον ανταγωνισμό, την καινοτομία και την ελευθερία επιλογής των καταναλωτών, αποφεύγοντας τη δέσμευση των χρηστών σε συγκεκριμένες υπηρεσίες και προϊόντα. Σχετικές προτάσεις έχουν περιληφθεί στην ανακοίνωση του 2007 για τη μεταρρύθμιση του πλαισίου των ηλ-επικοινωνιών και αναμένεται να εγκριθούν το 2009.

7. Η Επιτροπή θα συνεχίσει να εφαρμόζει τους κοινοτικούς κανόνες ανταγωνισμού σε πρακτικές που αντιβαίνουν στον ανταγωνισμό και στην ελευθερία επιλογής των καταναλωτών στο Διαδίκτυο.

8. η Επιτροπή θα εκδώσει λευκή βίβλο σχετικά με την τυποποίηση των ΤΠΕ, στις αρχές του 2009 .

9. Δρομολόγηση διαδικασίας διαλόγου σχετικά με το σχεδιασμό και την ανάπτυξη του Διαδικτύου του μέλλοντος. Για το σκοπό αυτό,

10. η Επιτροπή θα εφαρμόσει το σχέδιο δράσης, όπως ορίζεται στη σχετική ανακοίνωση για προώθηση της καθιέρωσης του IPv6[25] και θα αξιολογήσει την πρόοδο που θα έχουν πραγματοποιήσει τα κράτη μέλη και ο κλάδος έως το 2010

11. η Επιτροπή δρομολογεί δημόσια συζήτηση σχετικά με την αρχιτεκτονική και τη διαχείριση του Ίντερνετ των πραγμάτων , η οποία θα καταλήξει σε ανακοίνωση στις αρχές του 2009

12. η Επιτροπή θα εξετάσει επίσης το ενδεχόμενο δημιουργίας μιας κοινοτικής κλίμακας σύμπραξης δημόσιου-ιδιωτικού τομέα για έρευνα στο Ίντερνετ του μέλλοντος και θα υποβάλει έκθεση στις αρχές 2010.

13. Η παροχή σαφών κατευθύνσεων σχετικά με την εφαρμογή των ισχυόντων κανόνων για την προστασία των δεδομένων και συνεκτική στρατηγική για ασφαλές Ίντερνετ του μέλλοντος, ώστε η Ευρώπη να ανταποκριθεί καλύτερα στις μελλοντικές επιβουλές εναντίον της ασφάλειας και να κατευθύνει τη διεθνή συζήτηση. Για το σκοπό αυτό,

14. η Επιτροπή θα εκδώσει, το φθινόπωρο του 2008, σύσταση σχετικά με την εφαρμογή των γενικών κανόνων για την προστασία των δεδομένων για τη χρήση των συστημάτων RFID

15. καταρτίζεται ανακοίνωση σχετικά με την προστασία της ιδιωτικής ζωής και την εμπιστοσύνη στη διάχυτη κοινωνία της πληροφορίας.

16. Λαμβάνοντας υπόψη τον καίριο ρόλο της διεθνούς πολιτικής, του διαλόγου για τις κανονιστικές ρυθμίσεις και της συνεργασίας στον τομέα της έρευνας σε όλες αυτές τις εξελίξεις,

17. έως το τέλος του 2008, η Επιτροπή θα έχει εκδώσει ανακοίνωση σχετικά με την εξωτερική διάσταση των πολιτικών για την κοινωνία της πληροφορίας.

Συνολικά, η μετάβαση στο Ίντερνετ του μέλλοντος μπορεί να πραγματοποιηθεί μόνον εφόσον είναι διαθέσιμη σε όλους υψηλής ταχύτητας πρόσβαση στο Διαδίκτυο. Ως εκ τούτου, οι ευρυζωνικές στρατηγικές θα πρέπει να παραμείνουν στο επίκεντρο του ενδιαφέροντος των φορέων χάραξης πολιτικής. Προς τούτο η Επιτροπή, στην ετήσια έκθεση προόδου για τη στρατηγική της Λισαβόνας[26], πρότεινε τη θέσπιση ενός «δείκτη ευρυζωνικών επιδόσεων», που εγκρίθηκε από το Εαρινό Ευρωπαϊκό Συμβούλιο. Ο δείκτης αυτός αντανακλά τις ανάγκες για ταχύτητα, κάλυψη, προσιτές τιμές, καινοτομία, υψηλή ποιότητα υπηρεσιών και ευνοϊκό κοινωνικο-οικονομικό πλαίσιο. Ο «δείκτης ευρυζωνικών επιδόσεων» είναι συνεπώς ένας σύνθετος δείκτης που συνδυάζει αυτές τις διαφορετικές διαστάσεις παρέχοντας στα κράτη μέλη τη δυνατότητα να συγκρίνουν τις επιδόσεις και να αντιληφθούν καλύτερα τα πεδία όπου απαιτείται να δοθεί περισσότερη προσοχή[27].

Τα αποτελέσματα των ευρυζωνικών επιδόσεων επιβεβαιώνουν ότι πρωτοπόρες χώρες είναι συστηματικά εκείνες οι οποίες έχουν θέσει με επιτυχία σε εφαρμογή ένα μείγμα πολιτικών που βασίζεται στον ανταγωνισμό, την καινοτομία και την κοινωνική ένταξη. Οι αρχές αυτές έχουν υποστηριχθεί ενεργά από τις ευρωπαϊκές πολιτικές: η νομοθεσία για τις τηλεπικοινωνίες αποτελεί παράδειγμα βέλτιστης πρακτικής για την ενθάρρυνση του ανταγωνισμού, τη μείωση των τιμών και των επενδύσεων στα δίκτυα - συμπληρώνεται δε από περιεκτικές πολιτικές «ευρυζωνικής πρόσβασης για όλους» και από πολιτικές στην πλευρά της ζήτησης που τονώνουν την ανάπτυξη και τη χρήση προηγμένων υπηρεσιών.

[pic]

[1] Υπουργική διάσκεψη ΟΟΣΑ — Το μέλλον της οικονομίας του Διαδικτύου — Ιούνιος 2008 και Παγκόσμια διάσκεψη για την κοινωνία της πληροφορίας, WSIS http://www.itu.int/wsis

[2] Κοινοτική έρευνα της Eurostat για τη χρήση ΤΠΕ από νοικοκυριά και μεμονωμένα άτομα, 2007.

[3] Πηγή: Gartner Dataquest Market Databook, επικαιροποίηση Σεπτεμβρίου 2007.

[4] ΟΟΣΑ, DSTI/ICCP/IE(2007)4/final.

[5] Ο Σημασιολογικός Ιστός προτάθηκε για πρώτη φορά από τον Tim Berners Lee, που επινόησε τον Παγκόσμιο Ιστό, http://www.sciam.com/article.cfm?id=the-semantic-web.

[6] Π.χ.: Nessi: European Software Strategy, Ιούνιος 2008.

[7] IDTechEx RFID Market projections 2008 to 2018

[8] IDC ‘The Diverse and Exploding Digital Universe’, Μάρτιος 2008, IDC.

[9] ΟΟΣΑ, Δεκέμβριος 2007.

[10] Βλ. άρθρο 12 της οδηγίας πλαίσιο 2002/21/EΚ.

[11] COM(2006) 129.

[12] Επικαιροποίηση διαθέσιμη στό σχετικό ιστότοπο της Επιτροπής:

http://ec.europa.eu/comm/competition/sectors/telecommunications/overview_en.html

[13] COM(2007) 698.

[14] Βλ. τα αναθεωρημένα άρθρα 20 παράγραφος 5 και 22 παράγραφος 3 της οδηγίας για την καθολική υπηρεσία.

[15] Information Society Research and Innovation: Delivering results with Sustained Impact, Mάϊος 2008, στην ηλε-διεύθυνση http://ec.europa.eu/dgs/information_society/evaluation/data/pdf/fp6_ict_expost/ist-fp6_panel_report.pdf

[16] COM(2008) 133.

[17] Βλ. την εν εξελίξει ανασκόπηση του ευρωπαϊκού πλαισίου διαλειτουργικότητας, http://ec.europa.eu/idabc/en/document/7728.

[18] COM(2007) 836

[19] Πράσινη βίβλος - Τα δικαιώματα δημιουργού στην οικονομία της γνώσης – COM(2008) 466

[20] IDTechEx (2008) — RFID Analyst.

[21] COM(2008) 313.

[22] Δήλωση της διάσκεψης του Bled - http://www.future-internet.eu/publications/bled-declaration.html.

[23] Έκτακτο Ευρωβαρόμετρο #225 Η προστασία των δεδομένων στην Ευρωπαϊκή Ένωση — Έρευνα από τη σκοπιά των πολιτών που διεξήγαγε η ΓΔ "Δικαιοσύνη, Ελευθερία και Ασφάλεια", 2008.

[24] COM(2007) 267.

[25] COM(2008) 313.

[26] COM(2007) 803.

[27] Λεπτομερή στοιχεία για δείκτες και αποτελέσματα στο έγγραφο των υπηρεσιών της Επιτροπής που συνοδεύει την παρούσα ανακοίνωση.